paragraph_text: O njegovu se životu ne zna puno. Prema vlastitom iskazu zapisanom na rodoslovlju obitelji Kačić koje je izradio 1756., bio je iz Firence (Fatto del 1756 – Ai 26 Aple 1756 = Fort Opus; Io Filippo Naldi Fiorentino ora Abitante in questa forte ò dissegnato il presente Albero della Famiglia Caccichi rilevato da un altro Antico in Carta autenticato con la giuntade viventi (…)). Rodoslovlje je izradio za vrijeme službovanja u Opuzenu u koji je došao kao pripadnik mletačkih vojnih postrojbi. U Opuzenu ga se spominje već 1751., a gdje je 1760. bio u službi upravitelja luke. Slikao je na području središnje i južne Dalmacije, na području od Sinjske krajine, Poljica i Omiša do Imotskog, Makarske, Vrgoračke i Neretvanske krajine, Hvara i Pelješca. Naručitelji su mu najčešće bili župnici i fratri seoskih krajeva oslobođenih od Turaka početkom 18. stoljeća, ali je poznato da je slikao i za katedralu u Makarskoj (prema narudžbi plemićke obitelji Grubišić), a u Neretvi je naslikao portret serdarske obitelji Nonkovića, zaslužne za oslobađanje Dalmacije od Turaka. Registrirano je više od trideset njegovih djela, najčešće oltarnih pala te slika postavljanih u crkvena svetišta. Poznato je da je radio i prikaze Bogorodice u obliku ikona (Vrgorac, Makarska, Žuljana) a osim religioznih tema, radio je portrete suvremenika, svećenika i vojskovođa. Umro je prije 1783. godine, jer se tada podmiruju dugovi za oltarnu palu u Franjevačkoj crkvi u Zaostrogu.